Wits en studente onderteken ooreenkomsStudente betoog by Wits (Oktober 2015) Foto: Wits, Facebook Die Universiteit van die Witwatersrand (Wits) het sy voorgestelde verhoging van 10.5% in studentegelde vir volgende jaar teruggetrek en ŉ ooreenkoms met studente onderteken vir nuwe onderhandelinge. Die universiteit het Saterdag gesê raadslede van die uitvoerende komitee en betogende studente het tot ŉ vergelyk gekom. “Die universiteit sal alle besluite oor studentegeldverhogings opskort,” lui die verklaring. “Daar sal geen verhoging wees totdat ŉ ooreenkoms ná onderhandelings bereik is nie.” Die universiteit het bevestig dat alle onderhandelings van voor af sal begin. “Indien die onderhandelings vasval, sal die universiteit nie weer die aanvanklike besluit instel nie. ŉ Nuwe raamwerk vir onderhandelings sal gesamentlik bespreek word en die finale besluit sal tydens ŉ byeenkoms aan die universiteit bekend gemaak word.” Die universiteit het bevestig dat geen tugstappe gedoen sal word teen studente of werknemers wat aan die betoging deelgeneem het nie. “Die universiteit sal Maandag amptelik gesluit bly, om die raad die geleentheid te bied om verslag te doen aan ŉ universiteitsvergadering. Alle aktiwiteite by die universiteit, insluitend lesings, eksamens, assesserings en praktiese oefeninge is opgeskort en alle studente en personeel op die kampus, insluitend die mediese fakulteit en geaffilieerde hospitale word hierdeur geraak.” Die voorsitter van die Wits-raad, dr. Randall Carolissen, en uittredende Verteenwoordigende Studenteraadspresident Shaeera Kalla, het die ooreenkoms onderteken. “ŉ Volle raadsvergadering vind Sondag, 18 Oktober plaas, om dié sake te bespreek,” het die universiteit gesê. “Die raad sal Maandag om 12:00 terugvoer gee aan studente.” Wits-studente betoog al drie dae lank teen die verhoging van 10.5% en lesings is opgeskort. Lees alle vorige berigte oor Wits op Maroela Media.